<classify> SERIKALI imesema upo usalama wa kutosha katika vivuko hasa baada ya kuimarishwa kwa mifumo ya kiusalama na ukaguzi.Aidha, imewasisitiza watendaji wake juu ya umuhimu wa ukusanyaji wa mapato katika vivuko hivyo na kuyataka mashirika na taasisi zote zenye madeni ya zaidi ya Sh bilioni 15 kwa Wakala wa Ufundi na Umeme TEMESA kuyalipa ili taasisi hiyo itatue changamoto zinazoikabili. Hayo yalisemwa na Naibu Waziri wa Wizara ya Ujenzi, Uchukuzi na Mawasiliano, Eliasi Kwandikwa wakati akifungua Baraza la Wafanyakazi la TEMESA, Dar es Salaam.Pamoja na mambo mengine, alisema lengo la kuimarishwa kwa usalama huo ni kukabiliana na majanga ya ajali zinazojitokeza majini. Alisema hatua hiyo imehusisha mikakati mbalimbali ikiwemo kuunda kamati maalumu ambazo pamoja na shughuli zingine pia zimepewa jukumu la kupita katika vivuko hivyo na kufanya kaguzi na kujiridhisha kuhusu usalama wake.Kwa hiyo tumekuwa na mikakati mizuri kuhakikisha huduma katika vivuko vyote zinakuwa zenye usalama wa kutosha wa abiria pamoja na mali zao, alisema Kwandikwa. Aliongeza kuwa serikali haipo tayari kuona ajali za vivuko zikitokea tena na kuleta madhara kwa jamii na taifa kwa kusababisha vifo vya watu na upotevu wa mali. Alisisitiza ukusanyaji mapato katika vivuko hivyo kwa kutumia mashine za mfumo za kisasa za ukusanyaji kodi ili kukuza kiwango cha upatikanaji wa mapato kitakachosaidia kutatua changamoto mbalimbali za TEMESA ikiwemo uhaba wa vitendea kazi, vipuri pamoja maboresho ya karakana zake kote nchini.Naibu Waziri huyo alizitaka taasisi zote zenye madeni kwa wakala huyo kuyalipa haraka iwezekanavyo wakati huu ambapo wanashirikiana na TEMESA kufanya utaratibu wa kuwadai wadaiwa hao ili fedha zitakazopataikana zitumike kutatua changamoto hizo na ka ajili ya shughuli nyingine za maendeleo. Awali, Mwenyekiti wa Baraza hilo la wafanyakazi wa TEMESA, Japhet Maselle, alibainisha kuwa pamoja mafanikio kwa wakala huo, kuna vivuko visivyoweza kujiendesha na ukosefu wa vitendea kazi vya kisasa vinavyoifanya taassi hiyo ichechemee.  <topic>: kitaifa 